કેનેડાના યંગ પ્રાઇમ મિનિસ્ટર જસ્ટીન ટ્રુડો ૧૭ થી ૨૩મી ફેબ્રુઆરી દરમ્યાન ભારતના પ્રવાસે છે ત્યારે તેઓ ગુજરાતની પણ મુલાકાત લેવાના છે. ઇઝરાયલના પીએમ બેન્ઝામિન નેતાનયાહૂના પ્રવાસ પછી આ બીજો પ્રવાસ છે કે જેમાં વીવીઆઇપી મહેમાન ભારતની મુલાકાતે આવી રહ્યાં છે. ભારતના વડાપ્રધાન નરેન્દ્ર મોદી પણ વધુ એક વખત ગુજરાતની મુલાકાતે આવશે. તેઓ કેનેડિયન પ્રાઇમ મિનિસ્ટરની સાથે ગુજરાત આવવાના છે. મોદીએ અમદાવાદને ઇકોનોમી હબ બનાવવાનું નક્કી કર્યું હોય તેમ એક પછી એક વિદેશના મહાનુભાવો ભારતની સાથે ગુજરાતની મુલાકાત લઇ રહ્યાં છે. જસ્ટીન ટ્રુડોએ જ જાહેરાત કરી છે કે તેઓ ભારતની સાત દિવસની મુલાકાતે આવશે. ભારત અને કેનેડા વચ્ચેના સબંધો જગજાહેર છે. ગુજરાતમાં વાયબ્રન્ટ ઇન્વેસ્ટર્સ સમિટ થાય છે ત્યારે છેલ્લી ત્રણ ઇવેન્ટથી કેનેડા પાર્ટનર કન્ટ્રી બને છે. કેનેડાના વડાપ્રધાન જસ્ટીન ટ્રુડોના ૨૦૧૫માં કાર્યભાર સંભાળ્યાના બે વર્ષમાં કેનેડાના ૧૧ જેટલા કેબિનેટ મંત્રીઓ ભારતની મુલાકાત લઈ ચૂકયા છે. વર્ષ ૨૦૧૬માં ભારત અને કેનેડા વચ્ચે દ્વિપક્ષિય વેપારનો વિકાસે ઝડપ પકડી હતી. જે ૨.૧ અબજ ડોલર સુધી પહોંચ્યો છે. છેલ્લા ત્રણ વર્ષમાં ભારતમાં કેનેડાનું રોકાણ ૧૫ બિલિયન ડોલર જેટલું પહોંચી ગયું છે સાથે જ કેનેડાની ૧૦૦૦ જેટલી કંપનીઓ હાલ ભારતમાં કાર્યરત છે. ભારતની મુલાકાત દરમિયાન જસ્ટીન ટ્રુડો યુવાનો સાથે પણ વાતચીત કરશે તેમજ ભારતમાં આવેલા જોવાલાયક સ્થળો જેવા કે આગ્રાનો તાજમહેલ, અમૃતસરનું ગોલ્ડન ટેમ્પલ, જામા મસ્જિદ તેમજ અક્ષરધામ મંદિરની મુલાકાત લેશે.